12. ฐานะการเงินและผลการดำเนินงาน

งบการเงิน

รายงานการสอบบัญชี

สรุปรายงานการตรวจสอบบัญชีในระยะ 3 ปี ที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินของบริษัท โอซีซี จำกัด (มหาชน)
และสารสนเทศทางการเงินที่ปรากฏในรายงานประจำปี
งบการเงินดังกล่าวได้จัดทำขึ้นตามมาตรฐานการบัญชีที่รับรองทั่วไปในประเทศไทยโดยใช้นโยบายบัญชีที่เหมาะสมและถือปฏิบัติโดยสม่ำเสมอ
และใช้ดุลยพินิจอย่างระมัดระวัง และประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการบริษัทตระหนักถึงความสำคัญในด้านคุณภาพของงบการเงิน
โดยการจัดให้มีระบบควบคุมภายในที่เหมาะสมมีประสิทธิภาพ
และจัดให้มีการเปิดเผยข้อมูลที่สำคัญอย่างเพียงพอ ในหมายเหตุประกอบงบการเงิน
และคำอธิบายและการวิเคราะห์ เพื่อให้มั่นใจว่าการบันทึกข้อมูลทางบัญชีมีความถูกต้อง ครบถ้วน
เพื่อประโยชน์สูงสุดของผู้ถือหุ้นและผู้ลงทุนทั่วไป

ในการนี้ คณะกรรมการบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการอิสระ
และกรรมการที่ไม่เป็นผู้บริหารเป็นผู้ดูแลรับผิดชอบเกี่ยวกับคุณภาพของรายงานทางการเงิน
โดยคณะกรรมการตรวจสอบได้แสดงความเห็นไว้แล้วในรายงานของคณะกรรมการตรวจสอบ
ซึ่งเป็นส่วนหนึ่งของรายงานประจำปี

จากโครงสร้างการบริหาร ระบบการควบคุมภายใน และผลการตรวจสอบของผู้สอบบัญชีรับอนุญาต
ทำให้คณะกรรมการบริษัทเชื่อมั่นว่างบการเงินของบริษัท ณ วันที่ 31 ธันวาคม 2547
ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามหลักการบัญชีที่รับรองทั่วไป

ตารางสรุปงบการเงิน

  ---------------------------------------------------------------------------------------------
  รายการ                        2547                  2546                  2545      
  ----------------------------- ----------- --------- ----------- --------- --------- ---------
  รายได้จากการขาย                1,137,573   100.00%   1,090,250   100.00%   981,839   100.00%

  หัก ต้นทุนขาย                    572,883     50.36%    552,173     50.65%    496,340   50.55%

  กำไรขั้นต้น                      564,690     49.64%    538,077     49.35%    485,499   49.45%

  หัก ค่าใช้จ่ายในการขายและบริหาร    495,530     43.56%    439,216     40.29%    379,878   38.69%

  กำไรจากการดำเนินงาน            69,160      6.08%     98,861      9.07%     105,621   10.76%

  บวก รายได้อื่น                   10,403                5,917                 5,044     

  กำไรก่อนดอกเบี้ยจ่ายและภาษีเงินได้   79,563      6.99%     104,778     9.61%     110,665   11.27%

  หัก ดอกเบี้ยจ่าย                  1,628                 819                   2,704     

  กำไรก่อนภาษีเงินได้               77,935      6.85%     103,959     9.54%     107,961   11.00%

  หัก ภาษีเงินได้                   23,614      2.08%     27,730      2.54%     29,373    2.99%

  กำไร (ขาดทุน) สุทธิ              54,321      4.78%     76,229      6.99%     78,588    8.00%
  ---------------------------------------------------------------------------------------------

(หน่วย 1:1000 บาท)

(หน่วย 1:1000 บาท)

  ----------------------------- ----------- --------- ----------- --------- --------- ---------
  รายการ                        2547                  2546                  2545      

  รายได้รวม                      1,147,976   100.00%   1,096,167   100.00%   986,884   100.00%

  ค่าใช้จ่ายรวม                    1,068,413   93.07%    991,389     90.44%    876,219   88.79%

  กำไรก่อนดอกเบี้ยจ่ายและภาษีเงินได้   79,563      6.93%     104,778     9.56%     110,665   11.21%

  หัก ดอกเบี้ยจ่าย                  1,628       0.14%     819         0.07%     2,704     0.27%

  หัก ภาษีเงินได้                   23,614      2.06%     27,730      2.53%     29,373    2.98%

  กำไรสุทธิ                       54,321      4.73%     76,229      6.95%     78,588    7.96%
  ----------------------------- ----------- --------- ----------- --------- --------- ---------

อัตราส่วนทางการเงินที่สำคัญ

  ------------------------------ -------- ----- -------- ----- -------- -----
                                 2547           2546           2545     

  อัตราส่วนสภาพคล่อง (LIQUIDITY                                            
  RATIO)                                                                

  อัตราส่วนสภาพคล่อง                1.60     เท่า   1.75     เท่า   1.48     เท่า

  อัตราส่วนสภาพคล่องหมุนเร็ว          0.88     เท่า   1.00     เท่า   0.98     เท่า

  อัตราส่วนสภาพคล่องกระแสเงินสด      0.18     เท่า   0.07     เท่า   0.43     เท่า

  อัตราส่วนหมุนเวียนลูกหนี้การค้า        5.29     เท่า   5.05     เท่า   4.53     เท่า

  ระยะเวลาเก็บหนี้เฉลี่ย              68       วัน    71       วัน    79       วัน

  อัตราส่วนหมุนเวียนสินค้าคงเหลือ       3.60     เท่า   4.07     เท่า   3.96     เท่า

  ระยะเวลาขายสินค้าเฉลี่ย            100      วัน    89       วัน    91       วัน

  อัตราส่วนหมุนเวียนเจ้าหนี้            5.05     เท่า   4.38     เท่า   3.70     เท่า

  ระยะเวลาชำระหนี้                 71       วัน    82       วัน    97       วัน

  Cash Cycle                     97       วัน    78       วัน    73       วัน
  ------------------------------ -------- ----- -------- ----- -------- -----

  ---------------------------------- -------- ---- -------- ---- -------- ----
  อัตราส่วนแสดงความสามารถในการหากำไร                                        
  (PROFITABILITY RATIO)                                                   

  อัตรากำไรขั้นต้น                       49.64    %    49.35    %    49.45    %

  อัตรากำไรจากการดำเนินงาน             6.08     %    9.07     %    10.76    %

  อัตรากำไรอื่น                         0.91     %    0.54     %    0.51     %

  อัตราส่วนเงินสดต่อการทำกำไร            60.35    %    18.06    %    114.00   %

  อัตรากำไรสุทธิ                        4.73     %    6.95     %    7.96     %

  อัตราผลตอบแทนผู้ถือหุ้น                  16.50    %    27.45    %    37.04    %
  ---------------------------------- -------- ---- -------- ---- -------- ----

  ----------------------------------- -------- ----- -------- ----- -------- -----
  อัตราส่วนแสดงประสิทธิภาพในการดำเนินงาน                                          
  (EFFICIENCY RATIO)                                                         

  อัตราผลตอบแทนจากสินทรัพย์               9.31     %     14.40    %     15.55    %

  อัตราผลตอบแทนจากสินทรัพย์ถาวร           69.19    %     106.11   %     112.89   %

  อัตราการหมุนของสินทรัพย์                 1.97     เท่า   2.05     เท่า   1.95     เท่า
  ----------------------------------- -------- ----- -------- ----- -------- -----

  ------------------------------- -------- ----- -------- ----- -------- -----
  อัตราส่วนวิเคราะห์นโยบายทางการเงิน                                          
  (FINANCIAL RATIO)                                                      

  อัตราส่วนหนี้สินต่อส่วนของผู้ถือหุ้น        0.82     เท่า   0.72     เท่า   1.14     เท่า

  อัตราส่วนความสามารถชำระดอกเบี้ย     48.87    เท่า   127.87   เท่า   40.93    เท่า

  อัตราส่วนความสามารถชำระภาระผูกพัน   1.53     เท่า   0.27     เท่า   1.37     เท่า

  อัตราการจ่ายเงินปันผล                              39.36    %     38.17    %
  ------------------------------- -------- ----- -------- ----- -------- -----

คำอธิบายและการวิเคราะห์ฐานะการเงินและผลการดำเนินงาน

1.  ผลการปฏิบัติตามแผนดำเนินธุรกิจ

บริษัทไม่ได้เปิดเผยเป้าหมายการดำเนินธุรกิจในระยะเวลา 3-5
ปีข้างหน้าไว้กับผู้ถือหุ้นหรือบุคคลภายนอกทั่วไป ส่วนภาพรวมผลการดำเนินงานในปี 2547
ที่ผ่านมาต่ำกว่าเป้าหมายเล็กน้อย เนื่องจากผลกระทบจากปัจจัยภายนอกหลายประการ

2.  ผลการดำเนินงาน

    1.  ภาพรวมของผลการดำเนินงานที่ผ่านมา

ในปี 2547 บริษัทมีรายได้รวม 1,147.98 ล้านบาท เพิ่มขึ้นจากปีก่อน 51.81 ล้านบาท
มีอัตราการเติบโต 4.73% ค่าใช้จ่ายรวม 1,070.04 ล้านบาท เพิ่มขึ้น 77.83 ล้านบาท
เท่ากับเพิ่มขึ้น 7.84% มีกำไรสุทธิหลังจากหักภาษีเงินได้นิติบุคคล 54.32 ล้านบาท ลดลงจากปีก่อน
21.91 ล้านบาท เท่ากับลดลง 28.74%

ในรอบปีที่ผ่านมา มีปัจจัยลบที่มีผลกระทบต่อการขยายตัวทางเศรษฐกิจหลายประการ เช่น
การชะลอตัวของการใช้จ่ายในส่วนภาคเอกชนไม่ว่าจะเป็นการบริโภคหรือการลงทุน
ซึ่งสะท้อนออกมาทางดัชนีความเชื่อมั่นผู้บริโภคที่ปรับตัวลดลงอย่างต่อเนื่อง
ขณะเดียวกันภาคการเกษตรก็มีการหดตัวเช่นเดียวกัน
ถึงแม้ว่าภาพรวมของประเทศจะยังมีรายได้จากการส่งออกสูงกว่าที่คาดการณ์
รวมถึงการลงทุนของภาครัฐที่ยังคงพยายามอัดฉีดเพิ่มเติมอยู่อย่างต่อเนื่องก็ตาม

ส่วนการท่องเที่ยวซึ่งปกติจะสร้างรายได้เข้าประเทศแต่ละปีค่อนข้างมากและมีอัตราการเติบโตที่สูง
แต่ปีนี้ก็พบกับปัญหาความไม่สงบในภาคใต้
ประกอบกับนโยบายภาครัฐให้การสนับสนุนการเปิดเสรีทางการค้ามากขึ้นและเร็วขึ้น
จึงมีผลิตภัณฑ์ใหม่ๆ จากต่างประเทศที่มีต้นทุนต่ำกว่าเข้ามาทำตลาดในประเทศเพิ่มขึ้น
ทั้งหมดนี้ส่งผลให้ภาวะการขยายตัวของเศรษฐกิจ มีอัตราการเติบโตลดลงจากปีก่อน
ซึ่งมีผลกระทบต่อการประกอบธุรกิจของบริษัทอย่างแน่นอน

ในภาวะตลาดที่มีการแข่งขันทวีความรุนแรงสูงขึ้น
บริษัทจำเป็นที่จะต้องเพิ่มการดำเนินกิจกรรมทางการตลาดมากขึ้นและอย่างต่อเนื่อง
เพื่อกระตุ้นการบริโภคและรักษาส่วนแบ่งตลาด
ซึ่งบริษัทสามารถทำได้สำเร็จโดยมียอดขายเพิ่มขึ้นจากปีก่อน 4.34%
นอกจากนี้ยังมีปัจจัยอื่นที่มีผลต่อการดำเนินงานที่ผ่านมา ทั้งในแง่บวกและแง่ลบ อาทิเช่น

1.  สถานการณ์ที่มีผลกระทบต่อความเชื่อมั่นผู้บริโภค ไม่ว่าจะเป็นภัยแล้ง
    ปัญหาไข้หวัดนกที่กลับมาระบาดใหม่ ปัญหาความไม่สงบในภาคใต้ ราคาน้ำมันที่ปรับตัวสูงขึ้น
    สิ่งเหล่านี้ล้วนแล้วแต่มีผลต่อความเชื่อมั่นของผู้บริโภคไม่ว่าจะโดยทางตรงหรือทางอ้อม
    และจะมีผลกระทบเป็นลูกโซ่ต่อไปถึงผลประกอบการในภาคธุรกิจ

2.  จากปัจจัยสภาพการตลาดและภาวะตลาดที่เปิดเสรีมากขึ้น
    ส่งผลให้การแข่งขันยิ่งทวีความรุนแรงมากขึ้น
    บริษัทจึงจำเป็นที่จะต้องดำเนินนโยบายการตลาดในเชิงรุก
    เพื่อรักษากลุ่มลูกค้าเดิมและขยายฐานลูกค้าใหม่ ด้วยการเพิ่มช่องทางขายใหม่
    ขยายตัวแทนจำหน่ายและกระจายสินค้าไปแต่ละจุดขายที่รวดเร็วยิ่งขึ้น
    ตลอดจนจัดกิจกรรมส่งเสริมการขายในหลายระดับและหลายรูปแบบให้มีความตื่นตัวอยู่อย่างต่อเนื่อง

3.  การเพิ่มสายผลิตภัณฑ์ที่มีคุณภาพ มุ่งพัฒนาสินค้าและบริการใหม่ในราคาที่เหมาะสม
    นำเสนอออกสู่ตลาดอย่างสม่ำเสมอสอดคล้องกับความต้องการของผู้บริโภคตามกระแสนิยมที่ปรับเปลี่ยนอยู่ตลอดเวลาและคาดการณ์ยากยิ่งขึ้น

4.  การจัดให้มีการอบรมบุคลากรทุกระดับอย่างต่อเนื่อง
    รวมถึงการจัดส่งพนักงานไปดูงานต่างประเทศ เพื่อช่วยเสริมสร้างความรู้ ทักษะ
    และประสบการณ์ ซึ่งจะสามารถนำมาใช้พัฒนางานในแต่ละด้าน
    เพื่อประโยชน์ในระยะสั้นและระยะยาว

5.  อัตราเงินเฟ้อทั่วไปยังคงอยู่ในระดับที่ไม่สูงมากนัก
    โดยเฉพาะอัตราเงินเฟ้อพื้นฐานซึ่งรัฐสามารถควบคุมให้อยู่ในระดับที่ค่อนข้างต่ำ
    จึงมีผลกระทบไม่มากต่อค่าครองชีพของประชาชนทั่วไป
    แต่รัฐคงจะไม่สามารถตรึงราคาน้ำมันดีเซลต่อไปได้ตลอด
    ในขณะที่ราคาน้ำมันดิบในตลาดโลกถีบตัวพุ่งสูงขึ้นอย่างต่อเนื่อง
    ส่วนค่าเงินบาทที่มีค่าแข็งขึ้นเมื่อเทียบกับเงินเหรียญสหรัฐ แต่ก็ยังคงมีเสถียรภาพอยู่พอสมควร
    จึงยังไม่มีผลกระทบที่มีนัยสำคัญต่อต้นทุนวัตถุดิบและสินค้าสำเร็จรูปที่นำเข้าจากต่างประเทศ

2.  ผลการดำเนินงานที่ผ่านของแต่ละสายผลิตภัณฑ์

    1.  รายได้จากการขายหรือบริการ

ในปี 2547 บริษัทมีรายได้จากการขายรวม 1,137.57 ล้านบาท เพิ่มขึ้นจากปีก่อน 4.34% โดยมี
2 สายผลิตภัณฑ์หลักและมียอดขาย ดังนี้

1.  ผลิตภัณฑ์เครื่องสำอาง

ยอดขาย 988.85 ล้านบาท คิดเป็นสัดส่วนเท่ากับ 86.93% ของยอดขายรวม
เปรียบเทียบกับปีก่อนมีอัตราการเติบโต 4.58%
โดยเป็นการเพิ่มขึ้นของปริมาณการขายจากการขยายสายผลิตภัณฑ์เป็นหลัก

2.  ผลิตภัณฑ์เครื่องนุ่งห่ม

ยอดขาย 148.72 ล้านบาท คิดเป็นสัดส่วนเท่ากับ 13.07% ของยอดขายรวม
เปรียบเทียบกับปีก่อนมีอัตราการเติบโตเพียง 2.80%
เนื่องจากผู้บริโภคเริ่มไม่มั่นใจในสถานการณ์ทางเศรษฐกิจ
จึงได้ตัดลดค่าใช้จ่ายลงโดยยืดเวลาการใช้งานนานขึ้นและชะลอการซื้อสินค้าใหม่เท่าที่มีความจำเป็นเท่านั้น

2.  รายได้อื่น

รายได้ซึ่งไม่ได้เกิดจากการดำเนินงานตามปกติมี 10.40 ล้านบาท เพิ่มขึ้นจากปีก่อน 4.49
ล้านบาท คิดเป็น 75.83%
โดยมีรายการหลักมาจากกำไรจากการขายทรัพย์สินและกำไรจากการขายเงินลงทุน

3.  ต้นทุนขายและค่าใช้จ่าย

ในปี 2547 ที่ผ่านมา มีต้นทุนสินค้าขาย 572.88 ล้านบาท
เปรียบเทียบสัดส่วนลดลงจากปีก่อนเล็กน้อย
แต่ค่าใช้จ่ายในการขายและบริหารมีสัดส่วนสูงขึ้นจากปีก่อน 3.27%
เนื่องมาจากการเพิ่มกิจกรรมส่งเสริมการขายเพื่อกระตุ้นการซื้อของผู้บริโภค
รวมทั้งการลงทุนปรับเปลี่ยนระบบคอมพิวเตอร์ใหม่
ซึ่งสามารถจัดเก็บและประมวลผลสารสนเทศเพื่อการบริหารจัดการที่มีประสิทธิภาพมากขึ้น
และจะให้ประโยชน์ในระยะปานกลางถึงระยะยาว

การเพิ่มขึ้นของสินทรัพย์ เช่น การลงทุนติดตั้งระบบคอมพิวเตอร์
การจัดเตรียมขยายพื้นที่จุดขายและบริการ การร่วมทุนกิจการใหม่และสินค้าคงคลังที่สูงขึ้น
มีผลให้เงินกู้ยืมมากขึ้น ประกอบกับอัตราดอกเบี้ยเงินกู้ยืมที่เริ่มปรับตัวสูงขึ้นจึงส่งผลให้มีดอกเบี้ยจ่าย
1.63 ล้านบาท เพิ่มขึ้นจากปีก่อน 0.81 ล้านบาท

4.  กำไร

จากเหตุผลที่กล่าวมาข้างต้น บริษัทมีกำไรก่อนภาษีเงินได้ 77.93 ล้านบาท คิดเป็นสัดส่วน 6.85%
ซึ่งถือว่ายังอยู่ในระดับที่น่าพอใจในสภาวะปัจจุบัน ถึงแม้ว่าจะลดลงจากปีก่อนบ้างก็ตาม
และเมื่อหักภาษีเงินได้นิติบุคคลแล้วมีกำไรสุทธิ 54.32 ล้านบาท ลดลง 21.91 ล้านบาท

หากวิเคราะห์เปรียบเทียบกับงบกระแสเงินสด เงินสดสุทธิได้มาจากการดำเนินงานมีสัดส่วนสูงถึง
0.77 เท่าของกำไรสุทธิ เพิ่มสูงขึ้นมากจากปีก่อนซึ่งอยู่ในระดับต่ำเพียง 0.23 เท่า

5.  อัตราผลตอบแทนต่อผู้ถือหุ้น

บริษัทจ่ายเงินปันผลสำหรับปี 2546 เป็นเงิน 30.00 ล้านบาท เทียบเท่า 39.36%
ของกำไรสุทธิในปี 2546
ซึ่งสอดคล้องกับนโยบายการจ่ายเงินปันผลของบริษัทที่จ่ายจริงตามผลการดำเนินงานและภาวะเศรษฐกิจ

3.  ผลการดำเนินงานเปรียบเทียบกับประมาณการ

ในปีที่ผ่านมา
บริษัทไม่ได้แสดงประมาณการผลการดำเนินงานไว้ในแบบแสดงรายการข้อมูลการเสนอขายหลักทรัพย์

3.  ฐานะการเงิน

    1.  สินทรัพย์

        1.  ส่วนประกอบของสินทรัพย์

สินทรัพย์รวม ณ วันที่ 31 ธันวาคม 2547 มีมูลค่า 629.34 ล้านบาท เพิ่มขึ้นจากปีก่อน 91.74
ล้านบาท หรือ 17.07% โดยมีสินทรัพย์หมุนเวียนเพิ่มขึ้น 46.64 ล้านบาท
และสินทรัพย์ไม่หมุนเวียนเพิ่มขึ้น 45.10 ล้านบาท

สินทรัพย์หมุนเวียนมีเงินสดและรายการเทียบเท่าเงินสดเพิ่มขึ้น 14.46 ล้านบาท
ซึ่งเกิดจากการเพิ่มขึ้นของกิจกรรมจัดหาเงินเพื่อนำมาลงทุนและใช้หมุนเวียนในกิจการ
ส่วนลูกหนี้การค้าสุทธิเพิ่มขึ้นเพียงเล็กน้อยเท่านั้นและเพิ่มขึ้นในอัตราที่ต่ำกว่ายอดขาย
ขณะที่สินค้าคงคลังเพิ่มขึ้น 18.74 ล้านบาท
เนื่องจากการขายที่ไม่เป็นไปตามเป้าหมายโดยเฉพาะในช่วงไตรมาสสุดท้าย
เพราะการสั่งสมของปัจจัยลบที่มีผลกระทบต่อภาวะเศรษฐกิจของประเทศซึ่งมีความชัดเจนและเพิ่มระดับสูงขึ้น

สินทรัพย์ไม่หมุนเวียนมีเงินลงทุนในกิจการที่เกี่ยวข้องกันเพิ่มขึ้น 11.20 ล้านบาท
เป็นการลงทุนในบริษัท ชิเซโด้ โปรเฟสชั่นแนล (ไทยแลนด์) จำกัด
ซึ่งเป็นกิจการที่เกี่ยวกับบริการเสริมความงามและสปา
สำหรับเงินลงทุนในตลาดหลักทรัพย์เผื่อขายเพิ่มขึ้น 5.50 ล้านบาท
เกิดจากผลกำไรที่ยังไม่เกิดขึ้นจากการเปลี่ยนแปลงมูลค่าของเงินลงทุน
ส่วนที่ดินอาคารและอุปกรณ์สุทธิ เพิ่มขึ้น 7.54 ล้านบาท
รายการสำคัญมาจากการจัดซื้ออุปกรณ์คอมพิวเตอร์เพิ่มเติมเพื่อรองรับเครือข่ายระบบงาน SAP R/3

2.  คุณภาพของสินทรัพย์

    1.  สินทรัพย์

บริษัทได้ตั้งค่าเผื่อการด้อยค่าของสินทรัพย์เต็มจำนวน
สำหรับเงินลงทุนในบริษัทที่มีผลประกอบการขาดทุนสะสม

2.  ลูกหนี้

ลูกหนี้การค้าที่มีอายุเกิน 3 เดือน และเช็คคืนรวมกันทั้งสิ้นจำนวนเงิน 19.32 ล้านบาท
มีสัดส่วนเพียง 9.64% ของลูกหนี้การค้าทั้งหมด เปรียบเทียบกับปีก่อนมีการเพิ่มขึ้นเพียงเล็กน้อย
บริษัทได้คงค่าเผื่อหนี้สงสัยจะสูญเท่ากับปีก่อนเป็นจำนวนเงิน 16.94 ล้านบาท
ซึ่งยังสูงกว่าเกณฑ์การคิดค่าเผื่อหนี้สงสัยจะสูญ

ในเชิงเปรียบเทียบ ลูกหนี้การค้าสุทธิเพิ่มขึ้นจากปีก่อนเพียง 2.36%
ซึ่งมีอัตราการเติบโตต่ำกว่ายอดขาย สะท้อนถึงการบริหารจัดการสินเชื่อที่มีประสิทธิภาพ
มีการติดตามเร่งรัดการจัดเก็บเงินและควบคุมสินเชื่อที่มีประสิทธิผล

2.  สภาพคล่อง

    1.  กระแสเงินสด

ในปี 2547 มีเงินสดสุทธิจากกิจกรรมดำเนินงานเป็นจำนวน 41.74 ล้านบาท
เปรียบเทียบกับกำไรจากการดำเนินงาน คิดเป็น 60.35% เนื่องมาจากสินค้าคงคลังที่เพิ่มสูงขึ้น
เงินสดสุทธิใช้ไปจากกิจกรรมลงทุนทั้งสิ้น 52.02 ล้านบาท ประกอบด้วยรายการหลักคือ
เงินลงทุนในการปรับเปลี่ยนคอมพิวเตอร์ระบบใหม่เพื่อทดแทนระบบเดิม และยังได้ร่วมลงทุนในบริษัท
ชิเซโด้ โปรเฟสชั่นแนล (ไทยแลนด์) จำกัด ซึ่งคาดว่าจะสร้างผลตอบแทนที่ดีในอนาคต

บริษัทมีเงินสดสุทธิจากกิจกรรมจัดหาเงินทั้งสิ้น 24.74 ล้านบาท
เพิ่มขึ้นจากปีก่อนเพราะมีการกู้ยืมเงินจากสถาบันการเงินมากขึ้น ส่วนเงินสดคงเหลือ ณ วันสิ้นปีมี
31.26 ล้านบาท เพิ่มขึ้น 14.46 ล้านบาท

2.  อัตราส่วนสภาพคล่องที่สำคัญ

เมื่อพิจารณาในภาพรวมของระยะเวลาเก็บหนี้ ระยะเวลาขายสินค้า และระยะเวลาชำระหนี้แล้ว
ถึงแม้ว่าวงจรเงินสด (Cash Cycle) ของปีนี้จะมีระยะเวลาที่ยาวขึ้นก็ตาม
แต่ก็ไม่มีผลกระทบต่อสภาพคล่องแต่อย่างใด โดยสามารถพิจารณาได้จากอัตราส่วนสภาพคล่องเทียบ
1.60 เท่า และอัตราส่วนสภาพคล่องหมุนเร็วเทียบ 0.88 เท่า
ซึ่งทั้งสองอัตราส่วนแสดงระดับสภาพคล่องที่ไม่แตกต่างจากปีก่อนอย่างมีนัยสำคัญ

3.  ระยะเวลาครบกำหนดของหนี้ระยะสั้นที่มีผลต่อสภาพคล่อง

ณ สิ้นปี 2547 สินทรัพย์หมุนเวียนมีมูลค่า 420.68 ล้านบาท
สูงกว่าหนี้สินหมุนเวียนเป็นจำนวนเงินถึง 157.82 ล้านบาท
ในขณะที่มีเงินเบิกเกินบัญชีและเงินกู้ยืมจากสถาบันการเงินเพียง 98.13 ล้านบาท
จึงไม่น่าเป็นห่วงในเรื่องการชำระหนี้ระยะสั้นดังกล่าว

3.  รายจ่ายลงทุน

บริษัทลงทุนติดตั้งระบบคอมพิวเตอร์ SAP R/3 เริ่มดำเนินการตามโครงการเมื่อต้นปี 2547
โดยสามารถดำเนินการสำเร็จเสร็จสิ้นเริ่มต้นใช้งานจริงได้ในเดือนสิงหาคม 2547
และมีการลงทุนในบริษัท
ชิเซโด้ โปรเฟสชั่นแนล (ไทยแลนด์) จำกัด
ซึ่งเป็นกิจการที่เกี่ยวกับการบริการเสริมความงามและสปา
ซึ่งอยู่ในกระแสนิยมและมีแนวโน้มการเติบโตที่ดีอยู่ในขณะนี้

4.  แหล่งที่มาของเงินทุน

    1.  ความเหมาะสมของโครงสร้างเงินทุน

อัตราส่วนหนี้สินต่อส่วนของผู้ถือหุ้น (Debt to Equity) เทียบ 0.82 เท่า
ปรับเพิ่มขึ้นจากปีก่อนเพียง 0.10 เท่า แต่ก็ยังเป็นระดับที่ค่อนข้างต่ำ
ในทางกลับกันอัตราส่วนความสามารถชำระดอกเบี้ย (Interest Coverage) เทียบได้ 48.87
เท่า ซึ่งอยู่ในระดับที่สูงมาก ดังนั้น
บริษัทยังคงฐานะที่จะสามารถขยายธุรกิจจากแหล่งเงินกู้ยืมเพิ่มขึ้น
หากโอกาสทางธุรกิจอำนวยและมีผลตอบแทนทางเศรษฐกิจที่เหมาะสม

2.  ส่วนของผู้ถือหุ้น

สิ้นปี 2547 ส่วนของผู้ถือหุ้นมีมูลค่า 346.60 ล้านบาท เพิ่มขึ้นจากปีก่อน 34.82 ล้านบาทเท่ากับ
11.17% โดยเป็นการเพิ่มขึ้นจากกำไรสุทธิประจำปี 54.32
ล้านบาทและผลกำไรที่ยังไม่เกิดขึ้นจากการเปลี่ยนแปลงมูลค่าเงินลงทุน 10.50 ล้านบาท
หักจ่ายเงินปันผลสำหรับปี 2546 จำนวน 30.00 ล้านบาท

3.  หนี้สิน

บริษัทมีเงินเบิกเกินบัญชีและเงินกู้ยืมจากสถาบันการเงินทั้งหมด 98.13 ล้านบาท คิดเป็น 34.71%
ของหนี้สินรวมหรือเพียง 15.59% ของสินทรัพย์รวม
ซึ่งเป็นหนี้ในสกุลเงินบาทจึงไม่มีความเสี่ยงจากความผันผวนของอัตราแลกเปลี่ยน
และถึงแม้แนวโน้มของอัตราดอกเบี้ยจะปรับตัวสูงขึ้นบ้าง
แต่จากอัตราส่วนความสามารถชำระดอกเบี้ยซึ่งมีค่าสูงถึง 48.87 เท่า
ย่อมสะท้อนให้เห็นว่าจะไม่มีปัญหาในการชำระดอกเบี้ยแต่อย่างใด

4.  ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

จากการติดตามการคาดการณ์ภาวะเศรษฐกิจในปี 2548
คาดว่าจะยังคงมีแนวโน้มการขยายตัวอย่างต่อเนื่อง
แต่อาจจะเจริญเติบโตในอัตราที่ชะลอตัวลดลงบ้าง
โดยจะมีปัจจัยสนับสนุนการเติบโตที่สำคัญมาจากการลงทุนของภาครัฐแทนการส่งออก
โดยเฉพาะการลงทุนในโครงการสาธารณูปโภคขนาดใหญ่
ซึ่งจะอัดฉีดปริมาณเงินหมุนเวียนในระบบเพิ่มมากขึ้น มีการกระจายรายได้ลงสู่ระดับรากหญ้า
ส่วนอัตราดอกเบี้ยจะปรับตัวสูงขึ้นตามแนวโน้มตลาดเงินทั่วโลก
และการเริ่มทยอยปรับเพิ่มราคาขายปลีกน้ำมันดีเซลเพื่อไปสู่การลอยตัวในที่สุด
เพราะรัฐคงไม่สามารถตรึงราคาสวนทางกับการพุ่งสูงขึ้นอย่างต่อเนื่องของราคาน้ำมันดิบในตลาดโลก
ซึ่งสองประเด็นหลังนี้ย่อมจะมีผลกระทบทางลบต่อเศรษฐกิจมหภาคและจุลภาคอย่างหลีกเลี่ยงไม่ได้

เหตุการณ์อุบัติภัยคลื่นยักษ์สึนามิถล่ม 6 จังหวัดภาคใต้ริมฝั่งทะเลอันดามัน เมื่อวันที่ 26 ธันวาคม
2547 ก็จะเป็นอีกปัจจัยหนึ่งที่ไม่อาจมองข้ามได้
เพราะจะมีผลกระทบทางเศรษฐกิจและสังคมในระยะสั้นและปานกลางสูงมาก
เนื่องจากพื้นที่ดังกล่าวเป็นแหล่งท่องเที่ยวสำคัญระดับโลก
และยังเป็นแหล่งวัตถุดิบสัตว์น้ำที่สำคัญที่สุดของประเทศอีกด้วย

อย่างไรก็ดี บริษัทได้เตรียมความพร้อมในการรองรับทุกสถานการณ์ที่จะเกิดขึ้น
โดยจะดำเนินธุรกิจด้วยความระมัดระวัง พิจารณาบริหารจัดการความเสี่ยงทุกด้าน
จะยังคงมุ่งมั่นพัฒนาสินค้าให้ตรงกับความต้องการของผู้บริโภคเพื่อให้เกิดความพึงพอใจสูงสุด
พัฒนาระบบสารสนเทศเพื่อนำข้อมูลมาช่วยในการตัดสินใจและแก้ไขปัญหาได้อย่างทันเหตุการณ์
จะปรับโครงสร้างองค์กรและพัฒนาบุคลากรเพื่อเพิ่มขีดความสามารถในการแข่งขัน
เพิ่มประสิทธิภาพในการปรับตัวรองรับการเปลี่ยนแปลงที่เป็นพลวัตอยู่ในขณะนี้

ค่าตอบแทนของผู้สอบบัญชี

  3.1 ค่าตอบแทนจากการสอบบัญชี (Audit fee)

ในปี 2547 บริษัทได้จ่ายค่าตอบแทนการสอบบัญชีให้กับดร.วิรัช อภิเมธีธำรง แห่งสำนักงาน
ดร.วิรัช แอนด์ แอสโซซิเอทส์ เป็นจำนวนเงินรวม 445,000.00 บาท

  3.2 ค่าบริการอื่น - ไม่มี